**ΘΕΜΑ : Επιτροπές διενέργειας διαδικασιών ανάθεσης ΔΣ**

Ημ/νία υποβολής ***08/04/2021***

**Ερώτηση**

Καλημέρα σας!

**ΕΡΩΤΗΜΑ 1** Οι υπάλληλοι του Τμήματος Διοικητικής Υποστήριξης και Δημοπρασιών της Δ/νσης Τεχνικών Υπηρεσιών του Δήμου μας, που είναι αρμόδιες για τη διενέργεια των διαδικασιών ανάθεσης – σύναψης δημοσίων συμβάσεων, συνεπώς και της διεξαγωγής διαγωνισμών, έργων, μελετών και παροχής τεχνικών υπηρεσιών και λοιπών συναφών επιστημονικών υπηρεσιών του Δήμου, και επιπλέον είναι πιστοποιημένοι χρήστες Αναθέτουσας Αρχής (χειριστές) στο Ε.Σ.Η.ΔΗ.Σ. – ΔΗΜΟΣΙΑ ΕΡΓΑ, μπορούν να αποτελούν μέλη των επιτροπών διαγωνισμών των ανωτέρω περιπτώσεων ή υπάρχει ασυμβίβαστο (εμπλοκή σε διαφορετικές βαθμίδες – στάδια διοικητικής διαδικασίας);

**ΕΡΩΤΗΜΑ 2** Η κάθε τριμελής επιτροπή διαγωνισμού έργου/ων της περίπτωσης διαγωνισμών έργων της παρ. 8 α) του άρθρου 221 του Ν. 4412/2016, ως ισχύει σήμερα, που θα συγκροτεί ο Δήμος και που δύναται να αποτελείται από υπαλλήλους του, με τους αναπληρωτές τους, εκ των οποίων ένας (και ο αναπληρωτής του) απαιτείται να είναι τεχνικός υπάλληλος του Δήμου, εγγεγραμμένος στο ΜΗΜΕΔ, μπορεί να αποτελείται και από διοικητικούς υπαλλήλους; Επισυνάπτεται και σχετικό πληρέστερο αρχείο

**ΑΠΑΝΤΗΣΗ ΣΤΟ 1ο ΕΡΩΤΗΜΑ :**

Σύμφωνα με την παρ. 2 (β) του Άρθρου 6 της αρ. Πρωτ. ΔΝΣ/61034/ΦΝ 466 / 4-12-2017 Απόφασης ΥΠΟΜΕ (“Καθήκοντα των Μελών του Μητρώου”), οι εγγεγραμμένοι στο Μητρώο υποχρεούνται στο χειρισμό της πλατφόρμας του ΕΣΗΔΗΣ.

**ΑΠΑΝΤΗΣΗ ΣΤΟ 2ο ΕΡΩΤΗΜΑ :**

**Διαγωνισμοί έργων της παρ. 8 α) του άρθρου 221 του Ν. 4412/2016**

**1η περίπτωση (α’ εδ.) *«****Όταν ως κριτήριο ανάθεσης χρησιμοποιείται η πλέον συμφέρουσα, από οικονομική άποψη, προσφορά μόνο βάσει τιμής ή βάσει πλήρως αντικειμενικοποιημένων κριτηρίων, η ΕΔ αποτελείται από τρεις (3) τεχνικούς υπαλλήλους, κατηγορίας ΠΕ ή TE, με τους αναπληρωτές τους, που υπηρετούν στην ΑΑ, εγγεγραμμένους στο μητρώο της περ. ζ`, με εμπειρία, τεχνική εξειδίκευση και ειδικότητες, που προσιδιάζουν στις υπό ανάθεση κατηγορίες εργασιών, οι οποίοι ορίζονται από την ΑΑ που διενεργεί τον διαγωνισμό».*

Η πρόβλεψη της εν λόγω περίπτωσης είναι ρητή και κατηγορηματική (τρεις (3) τεχνικοί υπάλληλοι κατηγορίας ΠΕ ή TE)

**2η περίπτωση (δ’ εδ.)** *Ειδικά σε περιπτώσεις διαγωνισμών Π/Υ < (1.000.000) ευρώ, στις οποίες κριτήριο ανάθεσης αποτελεί η πλέον συμφέρουσα προσφορά από οικονομική άποψη μόνο βάσει τιμής, η ΕΔ δύναται να αποτελείται από υπαλλήλους της ΑΑ, ένας εκ των οποίων είναι υποχρεωτικά τεχνικός εγγεγραμμένος στο Μητρώο Μελών Επιτροπών Διαδικασιών Σύναψης Δημόσιων Συμβάσεων Έργων (Μη.Μ.Ε.Δ.).*

Δεδομένης της ύπαρξης **ασάφειας** στο εν λόγω σημείο αλλά και της έκφρασης γνώμης σύμφωνα με τα οριζόμενα στην Γνώμη Α-45 της ΕΑΑΔΗΣΥ και δεδομένου ότι η διάταξη αυτή προστέθηκε στο κατατεθέν, δεν υπήρχε κατά την εξέταση του νομοσχεδίου από την ΕΑΑΔΗΣΥ , άποψή μας είναι ότι σε περίπτωση έλλειψης τεχνικών υπαλλήλων, μέλη της ΕΔ (πλην του ενός εξ αυτών, για τον οποίο ρητά ορίζεται ότι είναι υποχρεωτικά τεχνικός εγγεγραμμένος στο Μη.Μ.Ε.Δ.), θα μπορούσε να είναι υπάλληλοι οποιαδήποτε ειδικότητας, κατηγορίας ΠΕ ή TE (σύμφωνα με τα οριζόμενα στο 1ο εδάφιο), όχι απαραιτήτως τεχνικοί υπάλληλοι που όμως υπηρετούν στην ΑΑ. (π.χ. θα μπορούσαν να είναι Οικονομολόγοι, Γεωπόνοι κλπ.) και ελλείψει αυτών και Διοικητικοί.